Nu får bilister med campingvogn eller trailer bagpå snart lov til at give den ekstra gas ude på de danske motorveje.

Tirsdag vedtager Folketinget nemlig Tempo 100-lovforslaget, der giver folk med campingvogne, trailere og andre påhængskøretøjer lov til at køre 100 kilometer i timen på motorvejene frem for de i dag tilladte 80 kilometer i timen.

Tilladelsen til at give den ekstra gas trods vogn på trækkrogen forudsætter dog, at køretøjet lever op til en række tekniske betingelser.

Det skriver Transportministeriet i en pressemeddelelse.

- Ved at sætte hastighedsgrænsen op for biler med påhængskøretøjer kan vi gøre det på en intelligent måde uden at gå på kompromis med trafiksikkerheden, siger transport -og bygningsminister Hans Christian Schmidt (V).

Ordningen træder i kraft 1. juli 2016.

Tempo 100-modellen er inspireret af en lov i Tyskland, hvor de samme regler gælder.

- Jeg er glad for, at vi får lovforslaget vedtaget nu, så ordningen kan træde i kraft i de lyse og solrige måneder, hvor man virkelig får lyst til at drage på ferie, gå i haven og få foretaget de nødvendige reparationer på sin bolig, lyder det fra Hans Christian Schmidt.